DA Den Europæiske Unions Tidende CE 84/60

(2004/C 84 E/0067)

SKRIFTLIG FORESPØRGSEL E-3387/03

af Armando Cossutta (GUE/NGL) til Kommissionen

(17. november 2003)

Om: Forhøjelser af ansvarsforsikringer for motorkøretøjer — oplysningskilder

Med henvisning til min tidligere forespørgsel til Kommissionen (E-1522/03 (1)) af 23. april 2003 og til kommissær Frederik Bolkesteins svar modtaget den 15. juli 2003 vil jeg gerne bekræfte rigtigheden af de tal, jeg har oplyst angående forhøjelser af bilforsikringspolicer i Italien.

I sit svar afgivet på vegne af Kommissionen anfægter kommissær Bolkestein mine tal, der blandt andet viser en uhørt stor prisstigning i bilforsikringspolicer inden for de sidste 12 måneder, mens han refererer til andre tal. I samme dokument citerer Kommissionen sin kilde, nemlig Den Europæiske Forsikrings-komité, CEA. Officielt betegner denne komité sig som et organ, der repræsenterer den europæiske privatforsikrings interesser, altså et organ, der kun repræsenterer nogle bestemte interesser. Jeg vil derfor også lige minde kommissæren om, at de tal, jeg citerede, stammer fra den italienske konkurrencemyndighed, der er et uafhængigt organ.

1. Hvordan vil Kommissionen retfærdiggøre brug af oplysninger fra organer, der repræsenterer bestemte interesser, til at gendrive oplysninger, der med sikkerhed ikke er under indflydelse af særlige interesser?

2. Mener Kommissionen ikke, at det strengt taget burde være mere korrekt at benytte sig af egne tal?

3. Vil Kommissionen — i lyset af de oven for beskrevne forhold — genlæse og igen svare på min forespørgsel (E-1522/03) angående uberettigede forhøjelser af ansvarsforsikringer for motorkøretøjer?

Svar afgivet på Kommissionens vegne af Frederik Bolkestein

(29. januar 2004)

Kommissionen er bekendt med situationen i Italien, hvor motorkøretøjsforsikringerne er blevet meget dyrere i den senere tid.

Det ærede medlem påpeger ganske rigtigt, at oplysningerne fra den italienske konkurrencemyndighed (Autorità Garante della concorrenza e del mercato), som er sammenfaldende med Eurostats oplysninger, viser større præmiestigninger i Italien end dem, der er forelagt fra Den Europæiske Forsikringskomité (CEA). Eurostat-oplysningerne viser en generel præmiestigning for motorkøretøjsforsikringer på 135,3 % fra januar 1995 til oktober 2003 i Italien, sammenlignet med en gennemsnitlig stigning i EU på 29,3 %. Det skal imidlertid bemærkes, at der også har været store præmiestigninger i andre medlemsstater i samme periode, navnlig i Irland (59,3 %) og Det Forenede Kongerige (84,5 % siden januar 1996).

Det skal imidlertid påpeges, at det ikke er helt enkelt eller ligetil at foretage en sådan sammenligning på tværs af landegrænserne. Som det også forklares i den undersøgelse, der er foretaget af den italienske konkurrencemyndighed, er det meget vanskeligt at få adgang til oplysninger, der er sammenlignelige på tværs af landegrænserne, eftersom oplysningernes art varierer fra den ene medlemsstat til den anden på grund af særlige lokale forhold (f.eks. er der tale om forskellige typer biler, forskellig dækningsgrad for forsikringspolicerne m.m.). Desuden er de undersøgelser, der er foretaget af den italienske konkurrencemyndighed (samt af andre offentlige eller private institutioner som f.eks. Den Europæiske Forsikrings-komité, der repræsenterer den europæiske forsikringsbranche) baseret på stikprøver, der kan variere med hensyn til bilisternes alder eller forsikringstagernes køn (f.eks. omfatter den italienske konkurrencemyndigheds statistikker kun mænd). Hertil kommer, at andre faktorer som f.eks. forskellige omkostninger ved reparation af biler og forskellige erstatningsordninger fra det ene land til det andet kan gøre det vanskeligere at sammenligne statistikkerne.

Med henblik på at vurdere præmiestigningerne i Italien skal der endelig også tages hensyn til, at motorkøretøjsforsikringspræmierne blev fastsat af den italienske regering, inden markedet blev liberaliseret med EU-direktiverne i 1994. Ifølge Kommissionens oplysninger oversteg udgifterne til skader — selv efter tarifliberaliseringen — i mange år præmieindtægterne i de italienske forsikringsselskabers regnskaber. Dette bekræftes også af den analyse, der er gennemført af den italienske konkurrencemyndighed, som påpeger, at motorkøretøjsforsikringspræmierne først oversteg erstatningerne i 2000. I 2000 og 2001 syntes der stadig at være underskud på motorkøretøjsforsikringerne, navnlig på grund af høje administrationsudgifter.

I den italienske konkurrencemyndigheds analyse påpeges det imidlertid også, at der er ringe konkurrence på det italienske marked på grund af aftaler mellem forsikringsselskaberne og mellem forsikringsselskaber og taksatorer, der vurderer erstatningsstørrelsen. Kommissionen vil i den forbindelse gerne påpege, at den ikke råder over oplysninger vedrørende mulige konkurrencestridige aftaler eller samordning mellem forsikringsselskaber på det italienske marked, som er i modstrid med EU's konkurrencelov (artikel 81 i EU-traktaten).

Konkurrencemyndighedens analyse viser desuden, at andre eksterne faktorer bidrog til tarifstigningerne og det høje niveau, herunder de store udgifter til erstatning for personskader og usikkerheden omkring kriterierne for tildeling af denne type erstatning i Italien.

Det var først i 2002, at de fleste forsikringsselskaber nåede en situation, hvor motorkøretøjsforsikrings-præmierne oversteg erstatningerne samt udgifter. I 2003 begyndte tarifferne tilsyneladende at falde for visse kategorier af bilister, således som det bekræftes af oplysninger fra den italienske overvågningsmyndighed for forsikringssektoren (ISVAP).

I konklusionerne fra ISVAP's 2002-rapport fastslås det med hensyn til den italienske konkurrencemyndigheds overvågning, at det italienske system ikke fuldt ud er sammenligneligt med det, der findes i lande som Frankrig eller Det Forenede Kongerige. Disse medlemsstater har haft frie tariffer i mange år, og i modsætning til Italien var forsikringsselskaberne her ikke forpligtet til at yde erstatning til alle forsikringstagere.

Det ærede medlem bør ligeledes tage hensyn til de relativt store udgifter til de relativt mange ulykker i Italien, som blev påpeget i Kommissionens svar på skriftlig forespørgsel E-1522/03.

Ifølge EU's forsikringslovgivning skal motorkøretøjsforsikringstarifferne være resultatet af de frie markedskræfters spil. Kommissionen tror, at et mere konkurrencepræget og effektivt EU-forsikringsmarked i fremtiden vil føre til mere konkurrencedygtige tariffer til fordel for EU-forbrugerne.

(1) EUT C 33 E af 6.2.2004, s. 128.